จุรินทร์ ผลักดันสูตรเด็ด ปลดล็อก หมวดแก้ไขรัฐธรรมนูญ
ทั้งอุตตม-เฉลิมชัย อุ้มพระไปกระทรวง ที่คมนาคมมีระทึก ตัวเงินตัวทอง โผล่,รมต.รัฐบาล ประยุทธ์ 2 ทยอยสักการะสิ่งศักดิ์สิทธิ์เอาฤกษ์เอาชัย สมคิด อธิษฐานขอให้บ้านเมืองอยู่รอดปลอดภัย ทีมคมนาคมตื่นเต้นสุด ศักดิ์สยาม-อธิรัฐ-ถาวร ส่งทีมงานดูห้องทุกวัน แขกไม่ได้รับเชิญ ตัวเงินตัวทอง ตัวเขื่องโผล่รอรับ อุตตม รอถกมาตรการกระตุ้น ศก. หม่อมเต่า อึ้งสิ่งศักดิ์สิทธิ์เยอะ โยนขึ้นค่าแรงเป็นเรื่องไตรภาคี จุรินทร์ ย้ำชัดแก้ รธน.เป็นเรื่องเร่งด่วนของรัฐบาล สะเดาะกุญแจปลดล็อกหมวดว่าด้วยการแก้ไข รธน.ก่อน วิษณุ ปัดไม่ต้องมาพูดถึงกรอบเวลา พท.ติวเข้มจัดทีมชำแหละนโยบายรัฐบาล ท็อป ผวากำชับ ส.ส.ต้องอยู่ฟัง เสรี ออกตัวไม่เป็นองครักษ์พิทักษ์ ลุงตู่ ชื่อ นฤมล โผล่คั่วโฆษกรัฐบาล,รัฐมนตรีในรัฐบาลประยุทธ์ 2 เริ่มทยอยเข้าสักการะสิ่งศักดิ์สิทธิ์ภายในทำเนียบรัฐบาล และกระทรวงที่แต่ละคนรับผิดชอบ เอาฤกษ์เอาชัยก่อนเข้าปฏิบัติหน้าที่ ขณะที่ยังมีภารกิจใหญ่รออยู่คือ การแถลงนโยบายรัฐบาลต่อรัฐสภา ที่ฝ่ายค้านรอลับดาบฟาดฟันในหลายประเด็น โดยเฉพาะปมคุณสมบัติของรัฐมนตรี,สมคิด ขอให้บ้านเมืองอยู่รอด,เมื่อเวลา 07.20 น. วันที่ 17 ก.ค. ที่ทำเนียบรัฐบาล นายสมคิด จาตุศรีพิทักษ์ รองนายกรัฐมนตรี เดินทางเข้าสักการะพระพรหมบนตึกไทยคู่ฟ้า ก่อนลงมาสักการะศาลพระภูมิ และศาลตายาย ที่บริเวณสนามหญ้าหน้าห้องทำงานสื่อมวลชน พร้อมถวายมาลัยดอกดาวเรืองเพื่อความเป็นสิริมงคล หลัง พล.อ.ประยุทธ์ จันทร์โอชา นายกรัฐมนตรีและ รมว.กลาโหม นำคณะรัฐมนตรีเข้าเฝ้าฯถวายสัตย์ปฏิญาณเมื่อวันที่ 16 ก.ค. นายสมคิดกล่าวคำอธิษฐานขอให้บ้านเมืองอยู่รอดปลอดภัย จากนั้นเข้าไปที่ห้องทำงานก่อนเดินทางออกจากทำเนียบ,จุรินทร์ สักการะสิ่งศักดิ์สิทธิ์,ต่อมาเวลา 09.45 น. นายจุรินทร์ ลักษณวิศิษฏ์ รองนายกรัฐมนตรีและ รมว.พาณิชย์ นำคณะสักการะสิ่งศักดิ์สิทธิ์ภายในทำเนียบรัฐบาล ระหว่างนั้นได้ เกิดปรากฏการณ์พระอาทิตย์ทรงกลดขนาดกว้าง ทำให้คณะทำงานพากันวิพากษ์วิจารณ์ว่าเป็นฤกษ์ดี ขณะที่นายจุรินทร์มองดูปรากฏการณ์พร้อมระบุว่าเป็นฤกษ์ที่ดี ถือว่าครบพิธี รู้สึกแปลกใจที่เกิดปรากฏการณ์ทางธรรมชาติ ตั้งใจจะทำดีเพื่อแผ่นดินต่อไป นายจุรินทร์ให้สัมภาษณ์ถึงกรอบเวลาในการแก้ไขรัฐธรรมนูญ ที่ถูกบรรจุอยู่ในวาระเร่งด่วนในนโยบายของรัฐบาลว่า นโยบายที่ออกมาเป็นไปตามที่พรรคได้พูดคุยช่วงการจัดตั้งรัฐบาล ทั้ง 3 ข้อที่พรรคเสนอมีการบรรจุไว้ทั้งหมด ทั้งการประกันรายได้เกษตรกร การแก้ไขรัฐธรรมนูญ และการบริหารราชการแผ่นดินด้วยความซื่อสัตย์สุจริต ทั้งนี้การแก้ไขรัฐธรรมนูญอยู่ในส่วนนโยบายเร่งด่วน เมื่อถามว่าการเริ่มต้นแก้ไขรัฐธรรมนูญจะดำเนินการอย่างไร นายจุรินทร์ตอบว่า เป็นรายละเอียดที่ต้องพูดคุยกันอีกครั้ง ใครจะเป็นผู้เริ่มต้นต้องมาดูในรายละเอียด แต่เขียนไว้ชัดว่ารัฐบาลจะสนับสนุน หากมีร่างแก้ไขรัฐธรรมนูญในส่วนที่สอดคล้องกับนโยบายรัฐบาลก็พร้อมสนับ สนุน อาจเริ่มต้นด้วยพรรคการเมือง พรรคร่วมรัฐบาล,สะเดาะกุญแจปลดล็อกแก้ รธน.,นายจุรินทร์กล่าวอีกว่า รัฐธรรมนูญระบุไว้ชัดเจนว่าการแก้ไขรัฐธรรมนูญประเด็นอะไรต้องทำประชามติ หรือไม่ต้องทำประชามติ แต่อย่างน้อยที่สุดควรเริ่มต้นที่หมวดว่าด้วยการแก้ไขรัฐธรรมนูญ ถือเป็นกุญแจดอกสำคัญที่ทำให้รัฐธรรมนูญฉบับนี้แก้ได้ยากมาก หรือแก้ไม่ได้เลย และอาจนำไปสู่ ปัญหาในอนาคตได้ การเริ่มต้นที่หมวดนี้การแก้ไขรัฐธรรมนูญเพื่อให้เป็นประชาธิปไตยยิ่งขึ้นจึงสามารถทำได้ เป็นการเริ่มสะเดาะกุญแจที่ปิดประตูตายในการแก้รัฐธรรมนูญไว้ ให้ประตูประชาธิปไตยเปิดออก,วิษณุ ปัดไม่ต้องพูดถึงกรอบเวลา,นายวิษณุ เครืองาม รองนายกรัฐมนตรี ให้สัมภาษณ์ถึงร่างนโยบายของรัฐบาลที่จะแถลงต่อรัฐสภา ว่า มีทั้งที่เป็นนโยบายเร่งด่วน และนโยบายที่จะทำเมื่อไหร่ก็ได้ เรื่องการแก้ไขรัฐธรรมนูญเป็นนโยบายเร่งด่วน เมื่อเป็นนโยบายเร่งด่วนเรื่องกรอบเวลาไม่ต้องพูด จะ 6 เดือน 1 ปี หรืออะไร พรรคประชาธิปัตย์ดูแล้วพอใจ ส่วนรายละเอียดคงต้องรอฟังนายกฯแถลงในเนื้อหานโยบาย เมื่อถามว่าการบรรจุการแก้ไขรัฐธรรมนูญไว้ในนโยบาย ผู้เริ่มต้นต้องเป็นรัฐบาลหรือไม่ นายวิษณุตอบว่า ขอให้ฟังในนโยบาย เมื่อถามว่า จะสามารถเสนอร่างนโยบายต่อรัฐสภาได้เมื่อใด นายวิษณุตอบว่า หลังผ่านมติคณะรัฐมนตรีคงมีการปรับแก้ถ่อยคำเล็กน้อยครึ่งวัน และพิมพ์ 2 วัน จากนั้นส่งได้เลย โดยรวมพรรคร่วมรัฐบาลพอใจ,อุตตม รอถกมาตรการกระตุ้น ศก.,ช่วงเที่ยงที่กระทรวงการคลัง นายอุตตม สาวนายน รมว.คลัง และนายสันติ พร้อมพัฒน์ รมช. เข้าสักการะสิ่งศักดิ์สิทธิ์ประจำกระทรวงการคลัง ประกอบด้วยศาลพระพรหม ศาลพระภูมิ พระคลังในพระคลังมหาสมบัติ (องค์จำลอง) องค์จำลองพระบาทสมเด็จพระจุลจอมเกล้าเจ้าอยู่หัว รัชกาลที่ 5 และพระพุทธรูปประจำกระทรวงการคลัง โดยนายอุตตมมาพร้อมภรรยา มีทีมงานอุ้มพระพุทธชินราชจำลองมาไว้ที่ห้องทำงานด้วย นายอุตตมกล่าวว่า ต้องรอการแถลงนโยบายรัฐบาลต่อรัฐสภาก่อน จากนั้นจะมอบนโยบายให้ข้าราชการและหน่วยงาน มีทั้งมาตรการระยะสั้นและระยะยาว เพื่อดูแลเศรษฐกิจ ขณะนี้มีการเตรียมงานไปบ้างแล้ว นโยบายที่ออกมาจะครอบคลุมตั้งแต่ฐานราก รวมถึงคนในเมือง ส่วนเรื่องการแบ่งงานกำลังหารือกันอยู่ สำหรับนโยบายที่พรรคพลังประชารัฐและพรรคร่วมหาเสียงไว้ รวมทั้งนโยบายลดภาษีบุคคลธรรมดาร้อยละ 10 รัฐบาลจะนำมาดูว่าจะสามารถนำมาปฏิบัติอย่างไร ต้องดูรายละเอียดกันอีกที,รมต.นัดกันเข้ากระทรวง 18 ก.ค.,ผู้สื่อข่าวรายงานเพิ่มเติมว่า นายอุตตมได้นัดประชุมผู้บริหารและข้าราชการระดับสูงกระทรวงการคลัง ในวันที่ 22 ก.ค.นี้ ขณะที่กระทรวงเศรษฐกิจอื่น นายพุทธิพงษ์ ปุณณกันต์ รมว.ดิจิทัลเพื่อเศรษฐกิจและสังคม (ดีอี) เตรียมเข้ากระทรวงวันที่ 18 ก.ค.เวลา 08.20 น.เช่นเดียวกับนายสนธิรัตน์ สนธิจิรวงศ์ รมว.พลังงาน นายเฉลิมชัย ศรีอ่อน รมว.เกษตรและสหกรณ์ และ 3 รัฐมนตรีช่วย รวมถึงนายพิพัฒน์ รัชกิจประการ รมว.การท่องเที่ยวและกีฬา จะเข้ากระทรวงในวันเดียวกัน ขณะที่นายสุริยะ จึงรุ่งเรืองกิจ รมว.อุตสาหกรรม จะเข้ากระทรวงวันที่ 19 ก.ค.,ตื่นเต้นจัดส่งทีมงานดูห้องทุกวัน,ผู้สื่อข่าวรายงานจากกระทรวงคมนาคมว่า วันที่ 18 ก.ค. นายศักดิ์สยาม ชิดชอบ รมว.คมนาคม พร้อมนายอธิรัฐ รัตนเศรษฐ์ และนายถาวร เสนเนียม รมช.คมนาคม แจ้งกำหนดการเข้าสักการะสิ่งศักดิ์สิทธิ์ประจำกระทรวง เวลา 09.00 น. เสร็จแล้วจะมีการแลกเปลี่ยนความเห็นกับคณะผู้บริหารระดับสูงทุกหน่วยงานในสังกัด ที่ห้องประชุมชั้น 3 อาคารสโมสร และพบปะสื่อมวลชน ทั้งนี้ เมื่อวันที่ 16 ก.ค.ที่ผ่านมา ทีมงานหน้าห้องนายศักดิ์สยาม นายอธิรัฐและนายถาวรได้เข้ามาดูความเรียบร้อยและดำเนินการซ่อมแซมบางส่วนแล้ว เพื่อเตรียมรับรัฐมนตรีใหม่ทั้ง 3 คน ที่จะเข้ามารับตำแหน่งอย่างเป็นทางการช่วงเช้าวันที่ 18 ก.ค.,ตัวเงินตัวทองตัวเขื่องโผล่รอรับ,ผู้สื่อข่าวรายงานว่า วันเดียวกันนี้ (17 ก.ค.) ทีมงานหน้าห้องของรัฐมนตรีทั้ง 3 คน มาสำรวจเส้นทางเดินรถรอบๆกระทรวงคมนาคมอีกครั้ง เป็นการเตรียมความพร้อมไม่ให้เกิดความผิดพลาดขึ้นทั้งนี้ ในช่วงที่ทีมงานหน้าห้อง และเจ้าหน้าที่กระทรวง กำลังสาละวนกับการขนของเตรียมของอยู่นั้น ได้มีตัวเงินตัวทองขนาดเขื่องความยาวลำตัวกว่า 1-1.5 เมตร คลานขึ้นบันไดทางขึ้นอาคารสโมสรเพื่อไปชั้น 2 และคลานไปมองด้อมๆมองๆแถวหน้าห้องราชดำเนิน ที่รัฐมนตรีทั้งสามคนจะใช้พบปะกับสื่อมวลชนประจำกระทรวง จนเจ้าหน้าที่กระทรวงต้องเรียกทีมหน่วยกู้ภัยภูเขาทองมาจับออกไป เรื่องนี้ได้สร้างความแตกตื่นให้กับเจ้าหน้าที่เป็นอย่างมาก,รมว.กษ.ย้ำทุกกรมสำคัญเท่ากัน,ช่วงเช้าที่กระทรวงเกษตรและสหกรณ์ นายเฉลิมชัย ศรีอ่อน รมว.เกษตรและสหกรณ์ เดินทางเข้ากระทรวงฯ พร้อมกับอุ้มพระพุทธรูปศิลปะสุโขทัยมาไว้ที่ห้องทำงานเพื่อความเป็นสิริมงคล จากนั้นได้พูดคุยกับนายอนันต์ สุวรรณรัตน์ ปลัดกระทรวงเกษตรฯ นายเฉลิมชัยกล่าวว่า แจ้งกับนายอนันต์ว่าการทำงานจากนี้ไปงานทุกกรมมีความสำคัญหมด ทั้งเรื่องยางพารา ที่ต้องบริหารจัดการผลผลิตกับราคาให้สอดคล้องกัน เรื่องภัยแล้ง เรื่องอหิวาต์หมูแอฟริกาที่ระบาดหนักในประเทศเพื่อนบ้าน การระบาดของศัตรูพืช ฯลฯ สิ่งที่ข้าราชการต้องให้ความสำคัญคืองานในการดูแลของตัวเองต้องเร่งบริหารจัดการให้เกิดประโยชน์ ไม่ใช่ให้ความสำคัญเฉพาะเรื่องใดเรื่องหนึ่ง นายอนันต์ยังรายงานว่า นายธีธัช สุขสะอาด ผู้ว่าการยางแห่งประเทศไทย (กยท.) ที่ถูกนายกฯขอตัวไปช่วยราชการก่อนการเลือกตั้งได้ยื่นใบลาออกแล้ว ดังนั้น คณะกรรมการ (บอร์ด) กยท. ต้องเรียกประชุม เพื่อหารักษาการผู้ว่าการ กยท. มาทำงานแทนจะเป็นคนใหม่ หรือเป็นนายเยี่ยม ถาวโรฤทธิ์ ที่รักษาการฯอยู่ขณะนี้ก็ได้ แล้วแต่บอร์ด กยท.จะพิจารณา,หม่อมเต่า อึ้งสิ่งศักดิ์สิทธิ์เยอะ,วันเดียวกันเวลา 07.40 น. ที่กระทรวงแรงงาน ม.ร.ว.จัตุมงคล โสณกุล รมว.แรงงาน พร้อมทีมงานรัฐมนตรี เดินทางเข้ากระทรวงเป็นวันแรก โดยมาถึงก่อนเวลาตามฤกษ์ที่กำหนดไว้ในเวลา 09.09 น. เพื่อสักการะสิ่งศักดิ์สิทธิ์ประจำกระทรวงซึ่งต้องเดินหลายจุด ทำให้ ม.ร.ว.จัตุมงคลถึงกับกล่าวเปรยกับปลัดกระทรวงว่า ที่นี่มีสิ่งศักดิ์สิทธิ์เยอะ ตอนอยู่ที่กระทรวงการคลังไม่ได้มีขนาดนี้ สำหรับภารกิจด้านแรงงาน เราต้องเตรียมความพร้อมเรื่องทุนมนุษย์ ให้สอดรับการเปลี่ยนแปลงของเทคโนโลยีการผลิต และความท้าทายทางเศรษฐกิจ ต้องเปลี่ยนทักษะฝีมือไปสู่ระดับสูง เชื่อมั่นว่าข้าราชการและเจ้าหน้าที่กระทรวงแรงงาน มีความรู้ ความสามารถ ผมจะมาทำงาน 8 โมง และให้มีประชุมศูนย์ ศปก.แรงงาน ที่ รมว.แรงงานคนเก่าทำไว้ งานที่กระทรวงทำอยู่หลากหลายด้านก็ทำได้ดี แต่ยังไม่รู้รายละเอียดว่าแค่ไหน ยังไม่ได้ดู ไม่นึกว่าจะต้องมาอยู่ที่นี่ กระทรวงควรมีแผน เวิร์กฟอร์ซ ทรานฟอร์เมชัน จะทำยังไง คำคำนี้จะใช้ภาษาไทยว่าอะไร ไปหาคำให้ได้ ถ้าไม่เข้าใจจะทำงานไม่ได้,โยนขึ้นค่าแรงเป็นเรื่องไตรภาคี,ผู้สื่อข่าวถามว่าจะใช้เวลาอีกนานแค่ไหนถึงจะมีการปรับค่าจ้าง 400 บาท ม.ร.ว.จัตุมงคล ตอบว่า 400 บาท มันไม่ได้มาก ตนก็อยากให้ได้กัน แต่ต้องดูว่าผลจากการจ้างงาน ผลจากเงินเฟ้อ ต้องไปดูและประเมินหาวิธียืดหยุ่น ถ้าขึ้นยกทั้งกะบิไม่ได้ ก็ต้องค่อยๆขึ้นไปตามลำดับ พูดแล้วทำไม่ได้ไม่ได้เป็นการเสียคำพูด กลไกของค่าจ้างคือคณะกรรมการค่าจ้างในระบบไตรภาคีต้องหารือกัน รัฐบาลต้องดูผลรวมต่อเศรษฐกิจมหภาค ต้องคุยทั้งกระทรวงการคลัง ธนาคารแห่งประเทศไทย (ธปท.) และกระทรวงพาณิชย์ กำลังรอดูการประชุมบอร์ดค่าจ้างซึ่งตอนนี้คงอาการหนักแล้ว เพราะขอกันมาสูง 400 บาท ต้องหาวิธีให้ทุกฝ่ายพอใจ เมื่อถามว่ามีแผนรับมือการอภิปรายของฝ่ายค้านในเรื่องคุณสมบัติรัฐมนตรีอย่างไร ม.ร.ว.จัตุมงคลตอบว่า ไม่รู้จะมาทุบพรรคผมทำไม ไม่อยากพูด เดี่ยวพรรคอื่นเขาโกรธ พรรคที่เขามีรัฐมนตรีเป็นสิบคนแน่นอนต้องเป็นเป้า ผมไม่ค่อยเท่าไหร่มีแค่คนเดียว มาทำผมตายไปก็ไม่เกิดอะไร แค่ส่งคนอื่นมาเป็นรัฐมนตรีแทนก็แค่นั้น ส่วนเรื่องคุณสมบัติของผมบอกได้ว่าดีมาก,ท็อป กำชับ ส.ส.ฟังแถลงนโยบาย,ขณะที่นายวราวุธ ศิลปอาชา รมว.ทรัพยากรธรรมชาติและสิ่งแวดล้อม กล่าวว่า พรรคชาติไทยพัฒนามีความพร้อมในการรับฟังการแถลงนโยบายของรัฐบาล ได้กำชับ ส.ส.ของพรรคทุกคน ต้องเตรียมพร้อมการแสดงความคิดเห็นเกี่ยวกับร่างนโยบาย เชื่อว่าไม่น่ามีปัญหา สำหรับประเด็นการแก้ไขรัฐธรรมนูญที่ประชุม ครม.เห็นตรงกันว่าต้องเร่งทำ แต่เนื่องจากรัฐธรรมนูญผ่านประชามติมา การแก้ไขจะคิดกันเพียงคนกลุ่มเดียวคงไม่ถูกควรฟังเสียงประชาชนด้วยว่าอยากให้แก้ไขหรือไม่ ถ้า ครม.ด่วนตัดสินใจอะไรต้องรับผิดชอบ ดังนั้นต้องทำรอบคอบแต่คิดว่าไม่เป็นปัญหา เชื่อว่าถ้าทุกฝ่ายเห็นพ้องกันท้ายที่สุดต้องผ่านไปด้วยดี,แจงนายกฯเข้าใจกลไกสภาดี,นายธนกร วังบุญคงชนะ รองโฆษกพรรคพลังประชารัฐ กล่าวว่า นายกฯไม่ได้ห้ามการอภิปรายช่วงแถลงนโยบายของรัฐบาล เพียงแต่บอกว่าไม่ใช่เวทีการอภิปรายไม่ไว้วางใจนายกฯ เข้าใจกลไกรัฐสภาดี พรรคเพื่อไทยมองโลกในแง่ร้ายเกินไปวิตกจริตเกินเหตุ การแถลงนโยบายเป็นกลไกตามรัฐธรรมนูญ ส.ส.ย่อมอภิปรายได้ สภาฯคงเปิดให้พิจารณากันอย่างเต็มที่ อยากให้ฝ่ายค้านทำหน้าที่ตัวเองอย่างเต็มที่ แต่อยากให้เป็นไปอย่างสร้างสรรค์ ทั้งนี้ นโยบายรัฐบาลครอบคลุมทุกด้าน หากมีนโยบายไหนที่ฝ่ายค้านคิดว่าไม่สอดรับกับการพัฒนาประเทศ สามารถอภิปรายได้เพื่อให้ดีกว่าเดิม ไม่ใช่คิดแต่จะเล่นเกมการเมือง ส่วนกรณีที่จะมีการอภิปรายเรื่องคุณสมบัติรัฐมนตรีนั้น มั่นใจว่ารัฐมนตรีแต่ละคนสามารถชี้แจงได้ ทุกคนเตรียมการไว้แล้ว,ส.ว.ไม่ซักฟอก รมต.รายบุคคล,ด้านนายพรเพชร วิชิตชลชัย ประธานวุฒิสภา กล่าวว่า กำหนดเวลาแถลงนโยบายรัฐบาลไว้ 2 วัน คือวันที่ 25-26 ก.ค. มองว่าเพียงพอหากอภิปรายอยู่ในกรอบ ไม่ออกนอกกรอบนอกประเด็น ส่วน ส.ว.ยังไม่กำหนดตัวบุคคลอภิปรายนโยบายด้านต่างๆ คาดว่าจะหารือกันสัปดาห์หน้า เบื้องต้นการอภิปรายจะพิจารณาเนื้อหานโยบาย ที่ ส.ว.บางคนเคยปฏิบัติหน้าที่เป็นสมาชิกสภาปฏิรูปแห่งชาติ (สปช.) หรือสมาชิกสภาขับเคลื่อนการปฏิรูปประเทศ (สปท.) อาจนำประเด็นที่เคยศึกษามาเป็นแนวทางร่วมอภิปรายให้ข้อเสนอแนะได้ แต่ ส.ว.จะไม่อภิปรายไปถึงตัวรัฐมนตรี ตามที่ ส.ส.ฝ่ายค้านเตรียมจองกฐินเป็นรายบุคคล,ไม่เป็นองครักษ์พิทักษ์ ลุงตู่,นายเสรี สุวรรณภานนท์ ส.ว. กล่าวว่า เบื้องต้นอาจจัดสรรเวลาที่เหมาะสมให้ทุกฝ่ายที่เกี่ยวข้องคือ ครม. ส.ส.ฝ่ายค้าน ส.ส.ฝ่ายรัฐบาล และ ส.ว. ส่วนตัวต้องการอภิปรายและให้ข้อเสนอแนะต่อรัฐบาลในหลายประเด็น อาทิ ปัญหาเศรษฐกิจปากท้อง การพัฒนาการเมือง ในฐานะที่เคยเป็นประธานคณะกรรมาธิการทำงานด้านการปฏิรูปการเมือง และการบังคับใช้กฎหมาย ส่วนที่หลายฝ่ายมองว่า ส.ว.จะเป็นเสมือนองครักษ์พิทักษ์นายกฯนั้น เชื่อว่า ส.ว.คงไม่ทำหน้าที่ดังกล่าว เพราะหน้าที่ ส.ว.คือให้ความเห็นและข้อเสนอแนะกับรัฐบาล เพื่อให้เกิดการปฏิบัติได้อย่างแท้จริง เพื่อประโยชน์กับประเทศและประชาชน บนหลักของเหตุและผล,พท.ติวเข้มชำแหละนโยบาย,ผู้สื่อข่าวรายงานจากพรรคเพื่อไทยถึงการเตรียมความพร้อมอภิปรายร่างนโยบายรัฐบาลที่จะแถลงต่อรัฐสภาวันที่ 25 ก.ค. ว่า ทางพรรครอดูเนื้อหาร่างนโยบาย เพื่อตั้งหัวข้ออภิปราย จะมีการหารือกันวันที่ 18 ก.ค. ถึงแนวทางการอภิปรายจะแบ่งหัวข้อกันอย่างไร ส.ส.คนไหนควรเป็นผู้อภิปราย โดยให้แกนนำพรรคที่มีประสบการณ์ในเรื่องนั้นๆ มาติวเข้มแนวทางการอภิปรายเป็นรายกลุ่ม เพราะมีแกนนำคนสำคัญบางส่วนไม่ได้เป็น ส.ส. ไม่มีโอกาสอภิปรายเองในสภา ที่ผ่านมาพรรคเพื่อไทยเป็นรัฐบาลมานาน ทำให้ ส.ส.ไม่มีโอกาสฝึกซ้อมการอภิปราย สำหรับเนื้อหาหลักคงเป็นเรื่องแผนปฏิรูปประเทศ ยุทธศาสตร์ชาติ และแหล่งที่มาของเงินงบประมาณ ถือเป็นเรื่องที่น่าหนักใจสำหรับรัฐบาลเช่นกัน เพราะสิ่งใดที่จะทำต้องแถลงทั้งหมด ถ้าไม่แถลงแล้วจะไปทำไม่ได้เลย รวมไปถึงเรื่องคุณสมบัติรัฐมนตรีด้วย,ลุ้น บิ๊กตู่–บิ๊กป้อม เซอร์ไพรส์ ส.ส.,ผู้สื่อข่าวรายงานจากพรรคพลังประชารัฐ (พปชร.) ว่า จากกำหนดการสัมมนา ส.ส.พรรคพลังประชารัฐ เสริมศักยภาพสมาชิกสภาผู้แทนราษฎร ที่รีสอร์ตวังน้ำเขียว จ.นครราชสีมา ระหว่างวันที่ 21-22 ก.ค. เพื่อซักซ้อมเตรียมพร้อมก่อนการแถลงนโยบายรัฐบาลต่อรัฐสภา อาจมีบิ๊กเซอร์ไพรส์หลังผู้ใหญ่ในพรรคทำหนังสือเชิญนายกฯ และ พล.อ.ประวิตร วงษ์สุวรรณ รองนายกฯ ร่วมกิจกรรมด้วย โดย พล.อ.ประวิตรมีความเป็นไปได้สูงมากที่จะมาร่วมกิจกรรมในครั้งนี้ ส่วนนายกฯอาจมาร่วมกิจกรรมที่วังน้ำเขียวไม่ได้ แต่มีโปรแกรมไปพบปะกับ ส.ส.และสมาชิกพรรคที่ กทม. ในวันที่ 24 ก.ค. ก่อนการแถลงนโยบาย 1 วัน เพื่อสร้างสายสัมพันธ์ให้ใกล้ชิดมากขึ้น โดยเฉพาะหลังมีกระแสข่าว พล.อ.ประยุทธ์จะมานั่งเป็นหัวหน้าพรรคพลังประชารัฐ และ พล.อ.ประวิตรจะมาเป็นประธานที่ปรึกษาพรรค เพื่อลุยการเมืองในการเลือกตั้งครั้งหน้าเต็มตัว รวมถึงจะได้มีโอกาสสะท้อนการทำงานระหว่างกัน เรียนรู้ระบบงานพรรค และได้รู้จักหน้าลูกพรรคมากขึ้นด้วย,นฤมล โผล่คั่วเก้าอี้โฆษกรัฐบาล,ผู้สื่อข่าวรายงานเพิ่มเติมถึงการวางตัวบุคคลที่จะเป็นโฆษกประจำสำนักนายกรัฐมนตรี หรือโฆษกรัฐบาล ก่อนหน้านี้ผู้ใหญ่ในพรรคมีความคิดจะเสนอชื่อนายธนกร วังบุญคงชนะ รองโฆษกพรรคพลังประชารัฐ จากกลุ่มสามมิตร ที่มีบทบาทตอบโต้กับการเมืองฝ่ายตรงข้ามมาตลอด ล่าสุดมีคู่แข่งเพิ่มเติมคือ น.ส.ภาดาท์ วรกานนท์ ส.ส.กทม. และนางนฤมล ภิญโญสินวัฒน์ ส.ส.บัญชีรายชื่อ เมื่อดูจากโปรไฟล์ประวัติแล้ว ถือว่านางนฤมลมีโอกาสสูงที่จะได้รับการแต่งตั้ง แต่ท้ายที่สุดนายกฯจะเป็นผู้ตัดสินใจเพียงคนเดียว ขณะที่ผู้ใหญ่ในซีกรัฐบาลอยากได้ผู้ที่มีความรู้ความสามารถ มีภาพลักษณ์ประนีประนอม โดยอยากได้เป็นผู้หญิง,รุมแย่ง ปธ.กมธ.ค่าโง่ทางด่วน,อีกเรื่อง นพ.ระวี มาศฉมาดล ส.ส.บัญชีรายชื่อ พรรคพลังธรรมใหม่ กล่าวถึงการประชุมกรรมาธิการวิสามัญศึกษากรณีการต่อสัญญาสัมปทานให้กับบริษัททางด่วนและรถไฟฟ้ากรุงเทพ จำกัด (มหาชน) หรือกรณีค่าโง่ทางด่วนว่า จะประชุมนัดแรกวันที่ 18 ก.ค. มีวาระเลือกตำแหน่งประธาน รองประธาน และการแบ่งหน้าที่ต่างๆในกรรมาธิการ จนถึงขณะนี้ยังตกลงตำแหน่งประธานไม่ลงตัว ทั้ง ส.ส.ฝ่ายรัฐบาลและฝ่ายค้านต่างอยากเป็นประธาน กมธ.ชุดนี้ ได้คุยกับนายอนุทิน ชาญวีรกูล รองนายกฯและ รมว.สาธารณสุข ในฐานะหัวหน้าพรรคภูมิใจไทย และนายศักดิ์สยาม ชิดชอบ รมว.คมนาคม แล้ว พรรคภูมิใจไทยสนับสนุนการตั้งกรรมาธิการชุดนี้เต็มที่ เนื่องจากเห็นว่าการต่อสัญญาสัมปทานดังกล่าวมีค่าความเสียหายที่จะเกิดขึ้นกับประเทศจำนวนมาก มั่นใจว่าการทำงานของกรรมาธิการชุดนี้จะประสบความสำเร็จ และเชื่อมั่นในตัว รมว.คมนาคมคนใหม่ ว่าจะรอฟังผลการศึกษาจากกรรมาธิการก่อนตัดสินใจต่ออายุสัมปทานทางด่วนออกไปหรือไม่,สหรัฐฯส่งสารอ้อนสานสัมพันธ์,วันเดียวกัน สถานเอกอัครราชทูตสหรัฐอเมริกาประจำประเทศไทย เผยแพร่สารจาก รมว.ต่างประเทศสหรัฐอเมริกา ถึงรัฐบาลชุดใหม่ของไทยว่า สหรัฐอเมริกาตั้งตารอที่จะได้ร่วมงานกับรัฐบาลที่จัดตั้งขึ้นใหม่ของไทย เพื่อกระชับสัมพันธไมตรีและความร่วมมือระหว่างประเทศทั้งสอง อันจะทำให้มิตรภาพกว่าสองร้อยปีระหว่างประชาชนของเราเจริญงอกงามต่อไป เราสนับสนุนความโปร่งใสและธรรมาภิบาลในทุกประเทศทั่วโลก และยังคงทำงานร่วมกับประชาชนชาวไทย และรัฐบาลไทย เพื่อให้บรรลุวัตถุประสงค์ดังกล่าว พันธไมตรีระหว่างสหรัฐอเมริกาและประเทศไทย แข็งแกร่งเหมือนเช่นที่เคยเป็นมาไม่เปลี่ยนแปลง และเรายังคงสนับสนุนประเทศไทยในฐานะผู้นำของภูมิภาค อันรวมถึงการเป็นประธานอาเซียนในปีนี้ ความสัมพันธ์ระหว่างเราจะแน่นแฟ้นมากยิ่งขึ้นเมื่อเราร่วมมือกันขับเคลื่อนเป้าหมายที่ทั้งสองประเทศมีร่วมกัน ได้แก่ ความมั่นคง สันติภาพ และความเจริญรุ่งเรืองในภูมิภาคอินโด-แปซิฟิก และทั่วโลก
รมต.รัฐบาล ประยุทธ์ 2 ทยอยสักการะสิ่งศักดิ์สิทธิ์เอาฤกษ์เอาชัย สมคิด อธิษฐานขอให้บ้านเมืองอยู่รอดปลอดภัย ทีมคมนาคมตื่นเต้นสุด ศักดิ์สยาม-อธิรัฐ-ถาวร 
จุรินทร์  ลักษณวิศิษฏ์,ประยุทธ์ จันทร์โอชา,แก้ไขรัฐธรรมนูญ,วิษณุ เครืองาม,รัฐสภา,อุตตม สาวนายน,ข่าวหน้า1